ธนชาตผนึกไดวาลุยวิเคราะห์หุ้นไทย
บล.ธนชาต ผนึก ไดวา โบรกเกอร์ยักษ์อันดับ 2 ของญี่ปุ่น ทำบทวิเคราะห์ขยายธุรกิจการลงทุนในหุ้นไทย
8 ก.พ. 2556

บล.ธนชาต ผนึก ไดวา โบรกเกอร์ยักษ์อันดับ 2 ของญี่ปุ่น ทำบทวิเคราะห์ขยายธุรกิจการลงทุนในหุ้นไทย
นางอัศวินี ไตลังคะ ประธานกรรมการบริหารและกรรมการผู้จัดการ บริษัทหลักทรัพย์ (บล.) ธนชาต เปิดเผยว่า บริษัทได้ลงนามในสัญญาการเป็นพันธมิตรทางธุรกิจกับ บล.ไดวา กรุ๊ป บริษัทหลักทรัพย์อันดับ 2 ของญี่ปุ่น เพื่อผนึกกำลังสร้างพันธมิตรทางธุรกิจเพื่อร่วมมือด้านการเผยแพร่บทวิเคราะห์ (CoBranded Research) และด้านการตลาด ในการร่วมขยายธุรกิจการลงทุนหลักทรัพย์ในตลาดหลักทรัพย์ไทยของนักลง ทุนสถาบันต่างชาติ เพื่อรองรับการขยายฐานลูกค้าทั่วโลก ซึ่งรวมถึงประเทศญี่ปุ่น เพื่อเสริมสร้างศักยภาพของทั้งสองบริษัทให้แข็งแกร่งมากยิ่งขึ้น
“การร่วมมือกันครั้งนี้ทางไดวาจะเป็นผู้เผยแพร่บทวิเคราะห์ให้แก่กลุ่มลูกค้าสถาบันในต่างประเทศ เพื่อขยายฐานนักลงทุนต่างชาติในการลงทุนในประเทศไทย ซึ่งถือเป็นประเทศที่มีการเติบโตอย่างรวดเร็วในอาเซียน โดยจะใช้ความรู้ความชำนาญด้านการวิจัยที่มีคุณภาพและครอบคลุม 80% ของมูลค่าตลาดของตลาดหลักทรัพย์ไทย”
นอกจากนี้ การร่วมมือกันจะเป็นการผนึกกำลังของสองบริษัทหลักทรัพย์ใหญ่ รองรับการเพิ่มฐานลูกค้า และเพิ่มส่วนแบ่งทางการตลาด ที่จะสร้างความแข็งแกร่งให้ทั้งสองบริษัท รวมถึงความแข็งแกร่งในตลาดทุนไทยมากยิ่งขึ้น
อย่างไรก็ตาม ณ สิ้นปี 2555 บล.ธนชาต มีมูลค่าการซื้อขายเฉลี่ยต่อวัน 2,711 ล้านบาท เพิ่มขึ้นจากปีก่อนที่ซึ่งอยู่ที่เท่ากับ 2,267 ล้านบาท และมีส่วนแบ่งการตลาด 4.82% โดยมูลค่าการซื้อขายหลักทรัพย์แบ่งเป็นลูกค้ารายย่อย 66.36% ลูกค้าสถาบัน 13.68% และลูกค้าต่างประเทศ 19.96%
ขณะที่มีกำไรสุทธิ 458 ล้านบาท เพิ่มขึ้น 56.12% และมีรายได้ 1,645 ล้านบาท เพิ่มขึ้น 11.37% และรายได้ค่านายหน้า จำนวน 1,215 ล้านบาท ค่าธรรมเนียมและบริการจำนวน 152 ล้านบาท
ก่อนหน้านี้ บล.ทิสโก้ ร่วมทุนกับ ดอยซ์แบงก์ จัดตั้งบริษัทใหม่ “บริษัทหลักทรัพย์ที่ปรึกษาการลงทุน ดอยซ์ ทิสโก้” เพื่อให้บริการด้านงานวิจัยและที่ปรึกษาลงทุนในไทยให้แก่ลูกค้าสถาบันทั้งในและต่างประเทศ